Nota – It-Tnejn, 22 ta' Frar, ħabtet il-festa tal-Katedra ta' San Pietru, b'qari propju (jiġifieri tal-festa u mhux tar-Randan). Minn Monsinjur Ġużeppi Farrugia IT-TLIETA TAT-TIENI ĠIMGĦA Fil-ħniena tiegħek bla tmiem, ħares, Mulej, il-Knisja tiegħek; u billi l-bniedem jiġġarraf mingħajrek, agħtih dejjem l-għajnuna tiegħek biex jitbiegħed minn kull deni u jfittex is-salvazzjoni. [Skond it-tradizzjoni tar-Randan fil-belt eterna l-komunita' Rumana bħallum tiltaqa' fil-knisja ta' , knisja mibnija fejn qabel kien hemm villa tas-seklu 4 ta' familja importanti u li parti minnha għadha tidher fil-knisja sallum. Nagħmlu tagħna t-talba tallum. ] Hija talba, din tallum, li l-Knisja terfa' lejn Alla li hu ta' ħniena infinita: biex iħares lejna l-bnedmin li aħna tant dgħajfin, biex jagħdirna sewwasew għax mingħajru niġġarfu, biex jagħtina l-għajnuna ħalli nagħarfu nitbiegħdu mid-deni u biex iħeġġiġna nfittxu dak li hu l-aktar importanti, jiġifieri s-salvazzjoni. Din it-talba tfakkarna f'żewġ veritajiet. L-ewwel waħda hi li Alla jrid is-salvazzjoni tagħna u għalhekk joffrihielna. It-tieni verita' hi li sabiex niksbuha aħna rridu nagħmlu l-parti tagħna billi nistinkaw għaliha. U jekk nistinkaw għaliha, mhux se jħallina weħidna u jagħtina l-għajnuna biex niksbuha. Għalhekk għandna bżonn il-grazzja ta' l-umilta' li tgħallimna li mingħajr Alla niġġarrfu, il-grazzja tal-fedelta' biex ma nkunux nies tal-kliem biss u l-grazzja tar-realiżmu biex ma nippretendux li aħna xi ħaġa meta m'aħna xejn.
It-Tnax il-Jum tar-Randan